Muinasjutuline Kreeta - see on tuulte ja müütide saar, Kreeka suurim saar. Maastik on segu sinisest merest, tumedalt kõrguvaist mägedest, viljakalt rohelevatest tasandikest ja päikeses hiilgavaist lubjatud majadest ja arvukatest kirikutest. Lugu ise räägib peajumal Zeusi sünnist ning täiskasvanuks sirgumisest siin saarel.
Saare ajalugu on austusväärne ja tormiline. Kui muu maailm elas veel kiviajas, õitses Kreetal hiilgav Minose kultuur. Pärast seda aega on saare valitsejad vahetunud koos Vahemere valitsejatega. Valitsuskeppi on korda mööda enda valduses hoidnud doorialased, roomalased, bütsantslased, araablased, veneetslased ja viimati türklased. Verised vabadusvõitlused jätkusid kuni 1898. aastani, kuni Kreeta iseseisvus. Ka siis ei saanud kreetalased oma saarel rahulikult elada, sest teise maailmasõja ajal saabusid saarele uus okupeeriv rahvas - sakslased.
Aastasadade võitlused on jätnud jälje kreetalaste iseloomu. Nad on oma väärtust tundvad ning uhked oma kodusaare üle. Kui neilt rahvuse kohta küsida, siis on kreetalased alati kõigepealt kreetalased ning alles seejärel kreeklased. Siin on mitmed asjad teisiti kui mujal Kreekas: muusika, tantsud, toit ja jook. Kreeta vallutab hõlpsalt südamed. Mitmed saarel käinud tulevad siia ikka ja jälle tagasi.
Kreeta videod